Na temelju članka 7. Zakona o kulturnim vijećima i financiranju javnih potreba u kulturi („Narodne novine“ broj 83/22), Zakona o Udrugama („Narodne novine“ broj 74/14, 70/17., 98/19. i 151/22), Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (“Narodne novine” broj 26/15. i 37/21) i Odluke o raspisivanju Javnog poziva za predlaganje programa i projekta javnih potreba u kulturi na području Općine Peteranec za 2026. godinu (KLASA: 611-01/25-01/01 URBROJ:2137-12-01-25-1 od 29. rujna 2025. godine) Općina Peteranec objavljuje

# Javni poziv

# za predlaganje programa i projekata javnih potreba u kulturi na području

# Općine Peteranec za 2026. godinu

**I. SADRŽAJ JAVNOG POZIVA**

U Proračunu Općine Peteranec osiguravaju se sredstva za (su)financiranje javnih potreba u kulturi, a to su djelatnosti, programi, projekti, aktivnosti i manifestacije u kulturi od interesa za Općinu Peteranec (u daljnjem tekstu: Općina), a dodjeljuju se na temelju provedenog Javnog poziva (u daljnjem tekstu: Javni poziv) koji se objavljuje na mrežnim stranicama Općine ([www.peteranec.hr](http://www.peteranec.hr)).

 Predviđeni iznos ukupnih sredstava namijenjenih za (su)financiranje javnih potreba u kulturi za 2026. godinu odnosno iznos koji će se temeljem ovog Javnog poziva moći dodijeliti prijaviteljima je 15.500,00 EUR.

 Najmanji iznos financijskih sredstava koji se može prijaviti i ugovoriti po pojedinom programu/projektu iznosi 500,00 EUR, a najveći iznos po programu/projektu 3.500,00 EUR.

 Javnim pozivom definiraju se područja javnih potreba u kulturi, prioriteti i ciljevi, postupak dodjele financijskih sredstava, uvjeti i kriteriji za dodjelu financijskih sredstava, način prijave, rokovi, postupak objave rezultata, postupak podnošenja prigovora, postupanje s prijavama nakon provedbe Javnog poziva, postupak ugovaranja odobrenih sredstava, način korištenja odobrenih sredstava, način izvještavanja te praćenja korištenja dodijeljenih sredstava.

**II. PODRUČJA JAVNIH POTREBA U KULTURI I PRIHVATLJIVI PRIJAVITELJI**

 Javne potrebe u kulturi na području Općine ostvarivat će se djelovanjem sudionika u kulturi te pomaganjem i promicanjem kulturnog i umjetničkog stvaranja, akcijama i manifestacijama u kulturi koje će pridonijeti razvitku i promicanju kulturnog života, održavanjem i nabavom nove opreme.

 Na ovaj Javni poziv se mogu javiti udruge čiji su ciljevi i djelatnost usmjereni ka zadovoljenju javnih potreba stanovnika Općine na području kulture, a kojima temeljna svrha nije stjecanje dobiti i čije aktivnosti ne budu ocjenjene kao gospodarske djelatnosti. Udruge koje se javljaju na ovaj Javni poziv moraju biti upisane u Registar udruga, moraju posjedovati RNO broj iz Registra neprofitnih organizacija i moraju ispunjavati sve druge uvjete propisane Javnim pozivom odnosno Uputama za prijavitelje.

**III. PRIORITETI I CILJEVI**

 U procesu vrednovanja prijavljenih programa i projekata posebna pozornost biti će posvećena ispunjavanju osnovnih prioriteta i ciljeva kulturnog razvitka: institucionalna sposobnost prijavitelja, relevantnost projekta, troškovi, prednosti u financiranju.

**IV. POSTUPAK DODJELE FINANCIJSKIH SREDSTAVA I OBJAVE REZULTATA**

 Povjerenstvo za ocjenjivanje prijava vrednuje i ocjenjuje programe i projekte prijavljene na ovaj Javni poziv slijedeći opće prioritete i ciljeve Javnog poziva kao i specifičnosti svakog područja umjetničkog i kulturnog djelovanja.

 **Programi/projekti koji u postupku ocjenjivanja ne ostvare minimalno 40 bodova od maksimalnih 80 bodova neće moći biti financiranji kroz ovaj Javni poziv.**

 Na temelju prijedloga povjerenstva, općinski načelnik donosi odluku o dodjeli financijskih sredstava s popisom odobrenih odnosno odbijenih programa.
 Odluka o dodjeli financijskih sredstava donosi se u roku od 90 dana od dana donošenja proračuna Općine te se objavljuje na mrežnim stranicama Općine [www.peteranec.hr](http://www.peteranec.hr).

**V. TEMELJENI UVJETI I KRITERIJI ZA DODJELU FINANCIJSKIH SREDSTAVA**

 Pri stručnom vrednovanju podnesenih prijava za (su)financiranje javnih potreba u kulturi primjenjuju se kriteriji temeljem obrasca za procjenu kvalitete prijave koji je sastavni dio ovog Javnog poziva.

**VI. NAČIN I ROKOVI PRIJAVE ZA FINANCIRANJE JAVNIH POTREBA U KULTURI TE UPUTE ZA PRIJAVITELJE**

 Prijave na propisanim obrascima koji su zajedno s Uputama za prijavitelje dostupni na web stranicama Općine Peteranec [www.peteranec.hr](http://www.peteranec.hr) šalju se elektroničkom poštom, redovnom poštom ili neposredno predaju u Općini Peteranec, na slijedeću adresu:

**Općina Peteranec**

**Matije Gupca 13, Peteranec**

**48321 Peteranec**

**s naznakom**

# „Javni poziv

# za predlaganje programa i projekata javnih potreba u kulturi na području

# Općine Peteranec za 2026. godinu - NE OTVARAJ -“

#  ili

**opcina-peteranec@kc.htnet.hr**

**Prijave se podnose u razdoblju od 30. rujna do 30. listopada 2025. godine.**

 Prijave koje ne ispunjavaju tražene uvjete sukladno tekstu Javnog poziva te Uputama za prijavitelje, koje su nepotpune, pogrešno ispunjene ili pristignu izvan roka neće se razmatrati. Prijave se vrednuju na način opisan u Uputama za prijavitelje temeljem propisanih kriterija.

**VII.** **POSTUPAK PODNOŠENJA PRIGOVORA**

Prigovor se podnosi općinskom načelniku pisanim putem, u roku od osam dana od dana dostave Odluke o dodjeli financijskih sredstava. Dostava se smatra objavljenom istekom osmoga dana od dana javne objave na mrežnoj stranici davatelja financijskih sredstava ([www.peteranec.hr](http://www.peteranec.hr)).

Odluka o dodjeli financijskih sredstava je akt poslovanja i ne vodi se kao upravni postupak te se na postupak prigovora ne primjenjuju odredbe o žalbi kao pravnom lijeku u upravnom postupku.

**VIII.** **POSTUPANJE S PRIJAVAMA NAKON PROVEDBE JAVNOG POZIVA**

 Svi dokumenti vezani uz prijave za (su)financiranje javnih potreba u kulturi bit će odloženi i čuvani u skladu s propisima o zaštiti i očuvanju dokumentarnog i arhivskog gradiva te se ne vraćaju prijaviteljima.

**IX. POSTUPAK UGOVARANJA ODOBRENIH SREDSTAVA**

 Sa prijaviteljima kojima su odobrena financijska sredstva na temelju odluke o dodjeli financijskih sredstava, općinski načelnik će potpisati ugovor o financiranju programa ili projekata najkasnije 30 dana od dana donošenja odluke o dodjeli financijski sredstava.

 Ugovor o financiranju obvezno sadrži iznos odobrenih financijskih sredstava za projekt ili program, rokove isplate odobrenih sredstava te obveze davatelja i obveze korisnika financijskih sredstava.

**X. NAČIN KORIŠTENJA ODOBRENIH SREDSTAVA, IZVJEŠTAVANJA TE PRAĆENJA KORIŠTENJA SREDSTAVA**

 Odobrena sredstva moraju se koristiti namjenski, uz poštovanje ugovorenih rokova izvršenja programa, projekta ili aktivnosti te završnog izvješća.
 Završni opisni i financijski izvještaj izrađuje se na propisanom Obrascu koji je sastavni dio ovog Javnog poziva, a koji se predaje Općini Peteranec u roku od 60 dana od dana završetka svih aktivnosti po (su)financiranom programu/projektu.

 Općina zadržava pravo na povrat već doznačenih sredstava u slučaju da utvrdi da su navedena novčana sredstva utrošena suprotno namjeni utvrđenoj Ugovorom o financiranju, ukoliko se program/projekt ne izvrši ili u slučaju nepodnošenja propisanog završnog izvješća.

**XI. ZAŠTITA OSOBNIH PODATAKA**

Osobni podaci dostupni iz prijavnice i tražene dokumentacije, prikupljaju se i obraduju isključivo za potrebe provedbe ovog Javnog poziva.

Prijavom na Javni poziv prijavitelji su izričito suglasni da Općina Peteranec kao voditelj obrade može prikupljati, koristiti i obrađivati podatke u svrhu provođenja procedure Javnog poziva, sukladno odredbama Uredbe (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) SL EU L119 i Zakona o provedbi Opće uredbe o zaštiti podataka (Narodne novine 42/18).

KLASA: 611-01/25-01/01

URBROJ: 2137-12-01-25-2

Peteranec, 29. rujna 2025.

 **OPĆINSKI NAČELNIK:**

 **Ivan Derdić, mag. iur., v.r.**